## Pravilnik o izmjenama i dopunama Pravilnika o pravima, uvjetima i načinu ostvarivanja prava iz osnov­noga zdravstvenog osiguranja

### NN 112/2005 (23.9.2005.), Pravilnik o izmjenama i dopunama Pravilnika o pravima, uvjetima i načinu ostvarivanja prava iz osnov­noga zdravstvenog osiguranja

# HRVATSKI ZAVOD ZA ZDRAVSTVENO OSIGURANJE

**2066**

Na osnovi članka 132. Zakona o zdravstvenom
osiguranju (»Narodne novine« broj 94/01., 88/02., 149/02., 117/03., 30/04.,
177/04 i 90/05.) i članka 19. Statuta Hrvatskog zavoda za zdravstveno
osiguranje (»Narodne novine« broj 16/02., 24/02. i 58/03.) Upravno vijeće
Hrvatskog zavoda za zdravstveno osiguranje na 22. sjednici održanoj 20. rujna
2005. godine donijelo je

## PRAVILNIK

### o izmjenama i dopunama Pravilnikao pravima, uvjetima i načinu ostvarivanja prava iz osnovnogA zdravstvenog osiguranja

Članak 1.

U Pravilniku o pravima, uvjetima i načinu
ostvarivanja prava iz osnovnoga zdravstvenog osiguranja (»Narodne novine« broj
93/03., 158/03., 198/03., 81/04., 174/04., 30/05. i 62/05. – u daljnjem tekstu:
Pravilnik) članak 21. mijenja se i glasi:

»Članak 21.

Osigurana osoba bez obzira da li je oslobođena
plaćanja participacije ili je osigurana u dopunskom zdravstvenom osiguranju
obvezna je prilikom korištenja zdravstvene zaštite platiti propisani iznos
administrativne pristojbe u skladu s člankom 18.a. stavkom 1. Zakona.

Propisani iznos administrativne pristojbe u
skladu s odlukom Vlade Republike Hrvatske donesenom osnovom članka 18.a. stavka
1. Zakona osiguranoj osobi naplaćuje ugovorna zdravstvena ustanova, odnosno
ugovorni zdravstveni radnik privatne prakse.

Administrativnu pristojbu iz stavka 2. ovog
članka, za potvrdu o ortopedskom i drugom pomagalu, naplaćuje ovlaštena osoba
Zavoda prilikom njezine ovjere.

Iznimno od stavka 1. ovog članka administrativna
pristojba ne plaća se za preventivne preglede utvrđene planom i programom mjera
zdravstvene zaštite iz članka 15. stavka 3. Zakona.«.

Članak 2.

Iza članka 63. dodaje se novi podnaslov »1.8.
Pravo na oslobađanje od plaćanja administrativne pristojbe« i članci 63.a. –
63.f. koji glase:

»Članak 63.a.

Pravo na oslobađanje od plaćanja administrativne
pristojbe prema članku 18.a. stavku 3. Zakona imaju djeca do 18 godina života i
invalidi s oštećenjem organizma od najmanje 80% prema posebnim propisima.

Pravo na oslobađanje od plaćanja administrativne
pristojbe prema stavku 1. ovog članka djeca dokazuju iskaznicom zdravstveno
osigurane osobe, a osobe s tjelesnim oštećenjem posebnom potvrdom koju izdaje
Zavod.

Potvrda iz stavka 2. ovog članka veličine je 85
x 55 mm, izrađena je od tvrdog papira plave boje, čiji je oblik i sadržaj
otiskan na tiskanici koja je sastavni dio ovog Pravilnika.

Članak 63.b.

Potvrdu iz članka 63.a. stavka 3. ovog
Pravilnika osiguranoj osobi izdaje Zavod na osnovi njezinog pisanog zahtjeva i
rješenja nadležnog tijela o utvrđenom oštećenju organizma u propisanom
postotku.

Pravo na oslobađanje od plaćanja administrativne
pristojbe osigurana osoba stječe s danom podnošenja pisanog zahtjeva.

Članak 63.c.

Potvrda iz članka 63.a. stavka 3. ovog
Pravilnika vrijedi samo uz iskaznicu zdravstveno osigurane osobe.

O izdanim potvrdama Zavod vodi posebnu
evidenciju.

Članak 63.d.

Potvrda iz članka 63.a. stavka 3. ovog
Pravilnika vrijedi sve vrijeme dok postoje činjenice na osnovi kojih je izdana.

Osigurana osoba Zavoda obvezna je svaku promjenu
od značaja za valjanost isprave u skladu sa stavkom 1. ovog članka javiti
područnom uredu Zavoda, uz predočenje isprave radi njezinog poništenja.

Članak 63.e.

Osigurana osoba koja je u tijeku kalendarskog
mjeseca platila administrativnu pristojbu u ukupnom iznosu od 30,00 kuna,
oslobođena je od daljnjeg plaćanja administrativne pristojbe za taj mjesec u
skladu s člankom 18. stavkom 2. Zakona.

Osigurana osoba koja bi plaćanjem punog iznosa administrativne
pristojbe premašila iznos iz stavka 1. ovog članka obvezna je platiti samo
razliku do tog iznosa.

Iznos plaćene administrativne pristojbe iz
stavka 1. ovog članka osigurana osoba dokazuje posebnim uplatnicama o plaćenoj
administrativnoj pristojbi.

Članak 63.f.

Ugovorna zdravstvena ustanova, ugovorni
zdravstveni radnik privatne prakse, odnosno ovlašteni radnik Zavoda obvezni su
osiguranoj osobi za naplaćenu administrativnu pristojbu izdati uplatnicu iz
članka 63.e. ovog Pravilnika.

Članak 3.

U podnaslovu iznad članka 82. iza riječi:
»prava« dodaju se riječi: »na zdravstvenu zaštitu«.

Članak 4.

Članak 82. mijenja se i glasi:

»Članak 82.

Osiguranoj osobi u skladu s odredbama Zakona i
ovog Pravilnika pripada pravo na naknadu troškova prijevoza nastalih zbog
korištenja zdravstvene zaštite iz osnovnoga zdravstvenog osiguranja izvan
mjesta njezinog prebivališta, odnosno boravišta (u daljnjem tekstu: mjesto
polaska) pod sljedećim uvjetima:

– da je udaljenost od mjesta polaska do mjesta
ugovorne zdravstvene ustanove, odnosno ordinacije ugovornog doktora privatne
prakse veća od 100 kilometara

– da u bližoj ugovornoj zdravstvenoj ustanovi,
odnosno ordinaciji ugovornog doktora privatne prakse nema ugovorene djelatnosti
za traženu vrstu zdravstvene zaštite

– da je doktor medicine, odnosno stomatologije
potvrdio na tiskanici putnog naloga da je izvršio traženi pregled,
dijagnostičku pretragu ili postupak.

Iznimno od stavka 1. podstavka 1. ovog članka
osigurana osoba darivalac organa, tkiva ili stanica, osigurana osoba koja
hemodijalizu koristi kao kronični bubrežni bolesnik, odnosno osigurana osoba
upućena na liječenje u inozemstvo rješenjem Zavoda, ima pravo na naknadu
troškova prijevoza radi korištenja zdravstvene zaštite u vezi darivanja organa,
provođenja hemodijalize, odnosno liječenja u inozemstvu neovisno o udaljenosti
od mjesta polaska do mjesta ugovorne zdravstvene ustanove, ordinacije ugovornog
doktora privatne prakse, odnosno zdravstvene ustanove u inozemstvu.«.

Članak 5.

Članak 83. mijenja se i glasi:

»Članak 83.

Pod troškovima prijevoza iz članka 82. ovog
Pravilnika podrazumijevaju se troškovi prijevoza javnim prijevoznim sredstvima
gradskog, međumjesnog, međugradskog, odnosno međunarodnog prometa po najnižoj
cijeni i prema najkraćoj relaciji prema službenom daljinomjeru javnog
prijevoznika.

Iznimno od stavka 1. ovoga članka, osiguranoj
osobi se zbog njezinoga zdravstvenog stanja, prema prethodnom odobrenju nad­ležnoga liječničkog povjerenstva Zavoda, a na prijedlog
izabranog doktora može odobriti korištenje skupljega javnoga prijevoznog
sredstva (spavaća kola u vlaku, zrakoplov).

Osigurana osoba kojoj je na osnovi ocjene
liječničkog povjerenstva iz stavka 2. ovog Pravilnika odobreno skuplje
prijevozno sredstvo ima pravo na naknadu troškova u visini cijene putne
karte.«.

Članak 6.

U članku 84. stavku 1. u šestom retku iza
riječi: »ustanovu« umjesto zareza upisuje se točka, a daljnji tekst briše se.

Članak 7.

Članak 85. mijenja se i glasi:

»Članak 85.

»Naknada troškova prijevoza pripada i za
prijevoz posmrtnih ostataka osigurane osobe koja je zdravstvenu zaštitu
koristila u smislu odredbi članka 82. i 84., kao i za prijevoz umrle osigurane
osobe – darivaoca organa, tkiva ili stanica.

Pravo na naknadu troškova prijevoza iz stavka 1.
ovog članka pripada pravnoj ili fizičkoj osobe koja je o svom trošku izvršila
prijevoz i to u visini stvarnih troškova tog prijevoza.«.

Članak 8.

Članak 86. mijenja se i glasi:

»Članak 86.

Osigurana osoba koja hemodijalizu koristi kao
kronični bu­brežni
bolesnik, a ne ispunjava uvjete za korištenje sanitetskog prijevoza utvrđene
Pravilnikom o sanitetskom prijevozu ima u ime troškova prijevoza pravo na
novčanu naknadu u visini utvrđenoj u članku 83. stavku 1. ovog Pravilnika.

Iznimno od odredbe stavka 1. ovog članka,
osigurana osoba koja zbog hemodijalize koristi prijevoz na području grada ili
mjesta prebivališta, odnosno boravišta gdje postoji organizirani javni
prijevoz, ima pravo na paušalnu novčanu naknadu u visini dvostrukog iznosa
cijene mjesečne pokazne karte.

Osigurana osoba koja hemodijalizu koristi na
području grada ili mjesta prebivališta, odnosno boravišta gdje ne postoji
organiziran javni prijevoz ima pravo na paušalnu naknadu u visini dvostrukog
iznosa cijene mjesečne pokazne karte najbližeg mjesta, odnosno grada u kojem
postoji mogućnost korištenja takve karte.

Osigurana osoba iz stavka 1. ovog članka koja
hemodijalizu koristi na području grada ili mjesta koje je izvan mjesta njezinog
prebivališta, odnosno boravišta uz iznos novčane naknade utvrđene u članku 83.
stavku 1. ovog Pravilnika ima pravo i na paušalni novčani iznos u visini jedne
mjesečne pokazne karte u skladu sa stavkom 2. i 3. ovog članka ovisno o
organiziranosti javnog prijevoza.«.

Članak 9.

Članak 87. mijenja se i glasi:

»Članak 87.

Iznimno od članka 83. ovog Pravilnika, ako od
mjesta polaska do ugovorne zdravstvene ustanove, odnosno ordinacije ugovornog
doktora privatne prakse u drugom mjestu ne prometuje javno prijevozno sredstvo
u cijelosti osiguranoj osobi priznat će se na ime troškova prijevoza pravo na
novčanu naknadu u visini cijene javnoga prijevoznog sredstva za relaciju na
kojoj prometuje javno prijevozno sredstvo, kao i iznos novčane naknade u visini
od 20% cijene litre eurosupera 95 oktana po prijeđenom kilometru za relaciju
kojom ne prometuje javno prijevozno sredstvo, a prema službenim podacima o
udaljenosti između mjesta polaska do najbližeg mjesta od kojeg prometuje javno
prijevozno sredstvo.«.

Članak 10.

Članak 88. briše se.

Članak 11.

U članku 91. iza riječi: »zaštite« briše se
zarez i riječi: »te ostvarivanja drugih prava«.

Članak 12.

Članak 111. mijenja se i glasi:

»Članak 111.

Osigurana osoba koja je zdravstvenu zaštitu
ostvarila mimo uvjeta i načina propisanih Zakonom, ovim Pravilnikom i drugim
općim aktima Zavoda na području Republike Hrvatske u ugovornoj zdravstvenoj
ustanovi ili ugovornoj ordinaciji doktora privatne prakse, u inozemstvu, u
zdravstvenoj ustanovi ili ordinaciji doktora privatne prakse u Republici
Hrvatskoj s kojima Zavod nije sklopio ugovor o provođenju zdravstvene zaštite,
odnosno koja je nabavila ortopedsko ili drugo pomagalo kod neugovornog
isporučitelja ili u inozemstvu, obvezna je u cijelosti snositi troškove pružene
zdravstvene zaštite, odnosno ortopedskog ili drugog pomagala.

Iznimno od stavka 1. ovog članka, osigurana
osoba kojoj je u zdravstvenoj ustanovi ili ordinaciji doktora privatne prakse,
s kojima Zavod nije sklopio ugovor o provođenju zdravstvene zaštite, pružena
zdravstvena zaštita u slučaju iz članka 31. ovog Pravilnika ima pravo na osnovi
osobno podnijetog zahtjeva, uz suglasnost liječničkog povjerenstva Zavoda, na
povrat plaćenih troškova za tu zdravstvenu zaštitu, ali najviše u visini
vrijednosti zdravstvenog standarda utvrđenog Zakonom, drugim propisima, odnosno
općim aktima Zavoda.«.

Članak 13.

U članku 121. stavak 1. mijenja se i glasi:

»Pravo na naknadu troškova prijevoza zbog
korištenja zdravstvene zaštite osigurana osoba ostvaruje na osnovi putnog
naloga.«

Iza stavka 1. dodaju se novi stavci 2. i 3. koji
glase:

»Iznimno od stavka 1. ovog članka, osigurana
osoba kojoj je ocjenom liječničkog povjerenstva Zavoda odobreno skuplje javno
prijevozno sredstvo i osigurana osoba upućena na liječenje u inozemstvo
rješenjem Zavoda pravo na naknadu troškova prijevoza ostvaruju na osnovi putnog
naloga i putne karte, odnosno na osnovi rješenja Zavoda o upućivanju na
liječenje u inozemstvo kojim joj je odobreno pravo na prijevoz i putne karte.

Osiguranoj osobi iz stavka 2. ovog članka koja
uz putni nalog, odnosno rješenje ne priloži putnu kartu odobrenog javnog
prijevoznog sredstva isplatit će se iznos troškova prijevoza prema cijeni
najjeftinijeg prijevoznog sredstva i prema najkraćoj relaciji.«.

U stavku 2. koji postaje stavak 4. broj: »86.«
zamjenjuje se brojem: »82.«.

Stavak 3. koji postaje stavak 5. mijenja se i
glasi:

»Tiskanica putnog naloga iz stavka 1. ovog
članka tiskana je uz ovaj Pravilnik i čini njegov sastavni dio.«.

Članak 14.

U članku 123. stavak 1. mijenja se i glasi:

»Pravo na naknadu troškova prijevoza osigurana
osoba iz članka 86. ovog Pravilnika ostvaruje na osnovi potvrde ugovorne
zdravstvene ustanove o broju izvršenih hemodijaliza u prethodnom kalendarskom
mjesecu.«.

Članak 15.

Iznimno od članka 63.b. ovog Pravilnika,
osiguranim osobama koje na dan početka primjene ovog Pravilnika u evidencijama
Zavoda imaju upisan podatak o propisanom postotku oštećenja orga­nizma, Zavod će po službenoj dužnosti izdati potvrdu iz
članka 63.a. ovog Pravilnika s početkom važenja od 1. listopada 2005. godine.

Članak 16.

Naknade troškova prijevoza za prijevoze izvršene
na osnovi valjanih putnih naloga, odnosno rješenja Zavoda za upućivanje na
liječenje u inozemstvo, koji su izdani do dana početka primjene ovog
Pravilnika, isplatit će se prema propisima koji su bili na snazi do početka
primjene ovog Pravilnika.

Naknade troškova prijevoza za prijevoze izvršene
do dana početka primjene ovog Pravilnika za osigurane osobe koje hemodijalizu
koriste kao kronični bubrežni bolesnici isplatit će se prema odredbama
Pravilnika koje su bile na snazi do početka primjene ovog Pravilnika.

Članak 17.

Početkom primjene ovog Pravilnika stavljaju se
izvan snage tiskanica putnog naloga u svrhu korištenja zdravstvene zaštite za
više putovanja i tiskanica putnog naloga u svrhu ostvarivanja prava iz
osnovnoga zdravstvenog osiguranja iz članka 121. Pravilnika, dok se tiskanica
putnog naloga u svrhu korištenja zdravstvene zaštite za jedno putovanje iz
članka 121. Pravilnika primjenjuje zaključno do 31. prosinca 2005. godine.

Članak 18.

Osiguranicima Zavoda s danom početka primjene
ovog Pravilnika prestaje pravo na naknadu za pogrebne troškove u skladu s
člankom 7. Zakona o izmjenama i dopunama Zakona o zdravstvenom osiguranju
(»Narodne novine« broj 90/05.).

Zahtjevi za naknadu pogrebnih troškova podnijeti
do 30. rujna 2005. godine rješavat će se prema propisima koji su bili na snazi
do toga datuma.

Članak 19.

Ovaj Pravilnik stupa na snagu osmog dana od dana
objave u »Narodnim novinama«, a primjenjuje se od 1. listopada 2005. godine.

Klasa: 025-04/05-01/230

Urbroj: 338-01-01-05-1

Zagreb, 20. rujna 2005.

Predsjednik

Upravnog vijeća Hrvatskog zavoda

za zdravstveno osiguranje

**prim****. Stjepan Bačić, dr.
med**., v. r.

![](dodatni/355135.gif)
![](dodatni/355136.gif)

Pravilnik, NN 112/2005-2066